Lola Karimova-Tillayeva AQShda yashash uning hayotida muhim ahamiyat kasb etgani haqida so‘zlab berdi

Lola Karimova-Tillayeva Facebook’dagi sahifasida Amerika Qo‘shma Shtatlarida yashashi juda muhim ahamiyat kasb etishi haqida ma’lum qildi.

“Amerika Qo‘shma Shtatlarida istiqomat qilish men uchun, ayol sifatida, juda muhim ahamiyat kasb etdi.
Bu yerda men inson hayotining asosiy omillaridan biri bo‘lmish, mening fundamental huquqim – so‘z erkinligini kundalik ravishda qo‘llamoqdaman. Har jihatdan, san’at va moda sohalariga qiziqish, siyosiy qarashlarni erkin ifoda etish orqali, o‘zligingni boricha namoyon eta bilish va hayotingga shukrona aytgan holda, erkin shaxs bo‘lish, hurlik tuyg‘usi ongu shuuringga kirib borishi naqadar muhimligini anglamoqdaman. Farzandlarimni ham o‘z fikrlarini erkin ifoda etishga o‘rgatib kelyapman.
Erkaklar va ayollar teng ekanligiga qat’iy ishonaman. Har bir inson individual shaxs bo‘lib, o‘z fikrlari, hissiyotlari va qarashlari bilan oliy qadriyatdir. Har bir shaxs o‘z fikrlarini erkin ifoda eta olishi o‘ta muhim.
Har birimiz o‘z ijodiy g‘oyalarimizni, bu modalar dunyosi, xoh musiqa, she’riyat, pazandachilik, sport yoki raqs bo‘ladimi, amalga oshirishga haqlimiz deb o‘ylayman.
Hayotimda dunyoning ko‘p joylarida bo‘ldim, o‘z ayollik kuchimni kashf qildim, o‘zligimni ifoda etishda o‘z ovozimdan foydalanishni kelajakda ham davom ettirish niyatidaman”, — deb yozadi Lola Karimova-Tillayeva.